Opetus- ja kulttuuriministeriö 30.9.2013

**Asia: Lausuntopyyntö korkeakoulutettujen uutta erikoistumiskoulutuksen kokonaisuutta valmistelevan työryhmän muistiosta**

Viite: Viite: OKM/47/040/2012 (10.08.2013)

Yliopistokeskusten yhteistyöfoorumi haluaa lausua muistiosta seuraavaa:

**Suhtaudumme ERKO-raportissa esitettyihin ajatuksiin myönteisesti. Työryhmä on ottanut korkeakoulutuksen kokonaisuutena huomioon raportissaan ja ehdotukset toimenpiteiksi ovat kannatettavia. Näemme, että moniyliopistoisina ja -tieteisinä kokonaisuuksia toimivilla yliopistokeskuksilla olisi annettavaa koulutuksen jatkokehittämisessä.**

Muistiossa osoitetaan perustellusti, että asiantuntijuutta ei tuoteta kerralla valmiiksi, vaan tarvitaan kehittymistä työelämässä sekä tavoitetta tukevia, monipuolisia korkeakoulupalveluja. Jatkotyössä ennen lainsäädännön valmistelua on vielä monia selvitettäviä asioita, kuten tarkempi tarvemäärittely, erikoistumiskoulutuksen asema ja rahoitus. Erityistä huomiota tulee kiinnittää työelämän edustajien saamiseen mukaan jatkosuunnitteluun, jotta voidaan varmistaa koulutuksen asema ja vastaavuus työelämän tarpeisiin.

Yliopistokeskuksissa on jo pitkään kehitetty erilaisia tutkintopolkuja ja mielestämme nykyisiä avoimen yliopisto-opetuksen, täydennyskoulutuksen ja tutkinto-opiskelun mahdollisuuksia olisi hyödynnettävä enemmän. Yliopistolliset erikoistumiskoulutukset toteuttaisivat osaltaan elinikäisen oppimisen periaatetta ja vaikuttaisivat merkittävästi yhteiskunnallisen vuorovaikutuksen tuloksiin. Tässä erityistä huomiota olisi kiinnitettävä alueelliseen tasa-arvoon.

Erikoistumiskoulutus olisi nähtävä selkeänä jatkumona yliopistojen perustehtävistä, opetuksesta ja tutkimuksesta. Uusien ja mahdollisesti päällekkäisten kokonaisuuksien rakentamiseen ei ole varaa, joten jo olemassa olevaa koulutusta olisi hyödynnettävä mahdollisimman paljon. Näitä ovat mm. avoimen yliopiston opinnot.

Koulutusten maksullisuus on suuri haaste, sillä monilla aloilla ei maksuvalmiutta ole tarpeesta huolimatta niin opiskelijalla kuin työnantajalla. Muistiossa korostetaankin ansiokkaasti modulaarisuutta toteuttamisvaihtoehtona ja huomioidaan eri alojen tarvitsevan erikokoisia koulutuksia. Näin ei osaltaan vaarannettaisi nykyisten perustehtävien – tutkimuksen ja koulutuksen – rahoitusta. Rajanveto markkinoilla jo toimiviin täydennyskoulutuksiin olisi tehtävä selväksi ja erikoistumiskoulutuksen tulisi profiloitua. Olisi mietittävä yhteisen nimikkeen käyttöä, jolla luodaan asiantuntijuuden kehittymistä kuvaavaa mielikuvaa.

Muistiossa korostetaan laaja-alaista yhteistyötä eli yliopistojen ja eri yksiköiden yhteenliittymiä sekä yhteistyötä yliopistojen ja ammattikorkeakoulujen kesken. Yliopistokeskukset ovat mielestämme jatkokehityksen osalta keskeisessä asemassa, sillä eri korkeakoulujen roolit ja toimintaprofiilit yliopistokeskuspaikkakunnilla ovat muodostuneet toimiviksi ja toistensa osaamista täydentäviksi. Yliopistokeskukset täydentävät yliopistoverkkoa kaupungeissa, joissa ei ole omaa tiedeyliopistoa ja olisivat siten omiaan myös koulutuksen alueellisen tasa-arvon varmistamisessa. Yliopistokeskuskaupungeissa yliopistojen ja ammattikorkeakoulujen välinen yhteistyö on toimivaa ja lähtökohdat yhteisten koulutusten toteuttamiselle ovat hyvät.

Näemme, että mahdollisen kehittämishankkeen osalta yliopistokeskuksilla olisi paljon annettavaa erikoistumiskoulutusten hyväksi.

Vesa Virtanen, johtaja

Kajaanin yliopistokeskus

Tanja Risikko, johtaja

Kokkolan yliopistokeskus

Senja Jouttimäki, pääsihteeri

Lahden yliopistokeskus

Matti Malinen, pääsihteeri

Mikkelin yliopistokeskus

Harri Peltoniemi, johtaja

Porin yliopistokeskus

Juha Alarinta, tutkimusjohtaja

Seinäjoen yliopistokeskus